<classify> WAZIRI Mkuu Kassim Majaliwa ameagiza kukamatwa na kuwekwa ndani viongozi wa kamati ya watumiaji maji wa Mradi wa Maji wa Matunguru Tungamalenga wilayani Iringa mkoa wa Iringa, kwa tuhuma za ubadhilifu wa Sh milioni saba. Alitoa agizo hilo jana baada ya kupokea malalamiko kutoka kwa wananchi wakati akihutubia mkutano wa hadhara, uliofanyika katika Kijiji cha Idodi wilayani Iringa. Alitoa agizo hilo baada ya kumaliza ziara yake ya siku sita mkoani humo. Waziri Mkuu alimuagiza Mkuu wa Wilaya ya Iringa, Richard Kasesela kufuatilia suala hilo na akatoa hadi saa nne asubuhi jana, watuhumiwa hao wawe wamekamatwa na kufikishwa mikononi mwa vyombo vya dola. Alisema kamati nyingi za watumiaji maji, zimekuwa na tuhuma za matumizi mabaya ya fedha zinazokusanywa kutoka kwa wananchi, jambo ambalo si sahihi. Akiwa mjini Iringa jana, Waziri Mkuu alizindua jengo la ustawi wa jamii lililojengwa kwa Sh milioni 60 kwa ufadhili wa Kampuni ya Asas Group Ltd ya mjini Iringa na baadaye akazindua kambi ya matibabu kwa wazee wasio na uwezo ili wafanyiwe uchunguzi wa afya zao na kupatiwa tiba. Akifanya uzinduzi wa shughuli hizo mbili kwa nyakati tofauti jana, Majaliwa aliipongeza kampuni hiyo ya Asas, akisema mchango wake wa maendeleo mkoani Iringa na nchini kwa ujumla unafahamika. Mbali na kujenga jengo hilo la ustawi wa jamii, Mkuu wa Wilaya ya Iringa, Kasesela alisema kampuni hiyo pia imejenga na kuchangia miradi mbalimbali ya maendeleo mkoani Iringa ikiwa ni pamoja na kituo cha kulea wazee mjini Iringa. Mengine ni jengo la dawati la jinsia katika Kituo Kikuu cha Polisi, jengo la kutolea damu salama, wodi ya watoto njiti , vituo vya kulea watoto yatima, vyumba vya madarasa, vifaa vya ujenzi, michezo na fedha za taslimu ikiwemo Sh milioni 20 iliyoahidiwa juzi kwa ajili ya ujenzi wa jengo la X-Ray katika Kituo cha Afya Idodi.Serikali inafurahishwa sana sana na michango ya maendeleo inayotolewa na kampuni hii ya Asas Group. Katika maeneo mengi tunayopita hatuwezi kumaliza shughuli zetu bila kusikia mchango wa kampuni hii, alisema na kuongeza kwamba serikali inafarijika kuwa na wawekezaji kama hao wanaosaidia jamii. Awali, Afisa Ustawi wa Jamii wa Halmashauri ya Manispaa ya Iringa, Tiniel Mmbaga alisema kabla ya kujengewa jengo hilo, watumishi watano wa kitengo hicho walikuwa wakitumia chumba kimoja cha ofisi kinyume na misingi ya taaluma yao, inayotaka usiri wa taarifa wanazopokea kutoka kwa wateja wao. Alisema kutokana na hali hiyo walikwenda kwa mkurugenzi wa kampuni hiyo ya Asas, Salim Asas aliyekubali bila kusita kuwajengea jengo hilo na kuwanunulia samani zake zote. Mmbanga alisema tangu waanze kutumia jengo hilo Julai, mwaka jana wamekuwa wakipokea wastani wa watu 15 hadi 30 kila mwezi wenye migogoro mbalimbali ya kifamilia na kushughulikia shida zao. Akizindua huduma ya matibabu kwa wazee, Waziri Mkuu alimpongeza Mbunge wa Viti Maalumu Mkoa wa Iringa, Rita Kabati CCM kwa kuandaa kambi hiyo kwa ajili ya kutoa huduma kwa wazee hadi Oktoba 1, mwaka huu. Ni jukumu letu kama Taifa kuwahudumia wazee wetu. Kazi hii ni kazi ya kumuenzi Mwenyezi Mungu kwani wao ndio waliolibeba Taifa hili na kutufikisha hapa tulipo, alisema. Alisema wajibu wa kuwahudumia na kuwasaidia wazee ni wa kila mmoja ikiwa ni sehemu ya kukumbuka matunda ya uwajibikaji wao kwa maendeleo ya Taifa. Aliagiza wakurugenzi wa halmashauri zote nchini kuendelea kuwatambua wazee na kuwapa vitambulisho vya matibabu bure; na kwamba kila palipo na kituo cha huduma za afya ni lazima pawe na chumba maalumu kwa ajili ya huduma kwa wazee na daktari. Mkuu wa Mkoa wa Iringa, Ally Hapi alizungumzia namna huduma ya afya inavyoendelea kuimarika mkoani Iringa, akisema mbali na ujenzi wa vituo vya kutolea huduma za afya katika wilaya mbalimbali mkoani Iringa, upatikanaji wa dawa katika vituo vinavyotoa huduma hizo ni wa zaidi ya asilimia 90. Hapi alisema kwa kupitia kampeni yake ya Iringa Mpya, iliyokuwa na lengo la kusukuma kasi ya maendeleo mkoani Iringa, mifumo ya ukusanyaji mapato katika Hospitali ya Rufaa ya Mkoa wa Iringa imeimarishwa, hatua iliyowezesha makusanyo kuongezeka kutoka Sh milioni 32 kwa mwezi hadi zaidi ya Sh milioni 161.Awali, Waziri Mkuu mstaafu, Mizengo Pinda ambaye pia ni Mlezi wa Chama cha Mapinduzi CCM mkoa wa Iringa, aliwakumbusha wananchi wanaosaidia kuwalea wazee hao kuzingatia kuwapa lishe bora na kufanya mazoezi ili waepuke magonjwa nyemelezi na kuishi miaka mingi zaidi.  <topic>: KITAIFA 